Πανεπιστήμιο Μποκόνι

Το Πανεπιστήμιο Μποκόνι (ιταλικά: Università Bocconi, αγγλικά: Bocconi University) είναι ιδιωτικό πανεπιστήμιο στο Μιλάνο της Ιταλίας. Ειδικεύεται στους τομείς της οικονομίας, της διοίκησης επιχειρήσεων, του χρηματοοικονομικού τομέα, του δικαίου και των κοινωνικών επιστημών. Ιδρύθηκε το 1902 από τον ιταλό επιχειρηματία Φερντινάντο Μποκόνι προς τιμήν του γιου του, Λουίτζι, ο οποίος σκοτώθηκε στον Ιταλοαιθιοπικό Πόλεμο του 1896. Η πανεπιστημιακή ταυτότητα του Μποκόνι, συνδυάζει την επιστημονική προσέγγιση με την επαγγελματική κατάρτιση, διατηρώντας ισχυρές διασυνδέσεις με τον επιχειρηματικό και θεσμικό κόσμο τόσο στην Ιταλία όσο και σε διεθνές επίπεδο. Η σχολή διοίκησης επιχειρήσεων του Μποκόνι (SDA Bocconi), διαθέτει τριπλή διαπίστευση από τους οργανισμούς AACSB, EQUIS και AMBA και κατατάσσεται μεταξύ των κορυφαίων στον κόσμο. Έχει δυναμικό πάνω από 15.500 φοιτητές, από περίπου 90 χώρες του κόσμου. Ακαδημαϊκή φυσιογνωμία Το πανεπιστήμιο προσφέρει προπτυχιακά, μεταπτυχιακά και διδακτορικά προγράμματα, τόσο στα ιταλικά όσο και στα αγγλικά. Ιδιαίτερη έμφαση δίνεται στις διεθνείς συνεργασίες, και πολλά από τα προγράμματά του απευθύνονται σε φοιτητές από όλο τον κόσμο. Τα ακαδημαϊκά του πεδία καλύπτουν, μεταξύ άλλων, τα οικονομικά, την διοίκηση επιχειρήσεων, τα χρηματοοικονομικά, τις πολιτικές επιστήμες, τη νομική και το διεθνές δίκαιο, την διοίκηση υπηρεσίων και δημοσίου τομέα και την επιστήμη υπολογιστών. Η έρευνα στο Μποκόνι υποστηρίζεται από εξειδικευμένα ινστιτούτα και είναι στενά συνδεδεμένη με την ευρωπαϊκή και διεθνή ακαδημαϊκή κοινότητα. Το πανεπιστήμιο συμμετέχει ενεργά σε ευρωπαϊκά ερευνητικά προγράμματα και είναι μέλος σημαντικών διεθνών δικτύων πανεπιστημίων (όπως το Πανεπιστήμιο της Νότιας Καλιφόρνιας, τη Σχολή Οικονομικών του Λονδίνου, το Πανεπιστήμιο Κεντρικής Ευρώπης, κ.α.). Πολλοί από τους καθηγητές του δημοσιεύουν σε κορυφαία επιστημονικά περιοδικά. Επιπλέον, το Μποκόνι διατηρεί ισχυρούς δεσμούς με τον ιδιωτικό και δημόσιο τομέα, ενισχύοντας τη μεταφορά γνώσης, την επαγγελματική αποκατάσταση των αποφοίτων του. Πόροι και χρηματοδότηση Το Πανεπιστήμιο Μποκόνι έχει ισχυρή οικονομική βάση, η οποία στηρίζεται σε συνδυασμό διαφόρων πηγών χρηματοδότησης, όπως οι χορηγίες και επιχορηγήσεις, τα έσοδα από δίδακτρα, καθώς και οι ερευνητικές χρηματοδοτήσεις. Τα στοιχεία για το 2023 αναφέρουν ότι το ιδρυματικό κεφάλαιο (endowment) του Μποκόνι, ανερχόταν περί τα €706,8 εκατομμύρια (31 Δεκεμβρίου 2022). Η διαρκής ανάπτυξη των πόρων και η σταθερότητα καθιστούν το Πανεπιστήμιο Μποκόνι έναν από τους πλέον οικονομικά ισχυρούς ακαδημαϊκούς οργανισμούς στην Ευρώπη, συμβάλλοντας σημαντικά στην αναβάθμιση της ποιότητας των σπουδών και της ερευνητικής του παραγωγής. Κατάταξη και διακρίσεις Για το 2025 το Πανεπιστήμιο Μποκόνι κατατάχθηκε για την Σχολή Κοινωνικών Επιστημών και την Σχολή Διοίκησης στην 12η θέση παγκοσμίως (4η στην Ευρώπη) σύμφωνα με το QS World University Ranking. Σύμφωνα με την κατάταξη Financial Times κατατάχθηκε το 2024 στην 3η θέση παγκοσμίως για το μεταπτυχιακό πρόγραμμα διοίκησης επιχειρήσεων (MBA). Αξιοσημείωτες προσωπικότητες Παρατίθενται μερικές από τις σημαντικές προσωπικότητες που έχουν σπουδάσει στο Πανεπιστήμιο Μποκόνι. Πάολο Σκαρόνι, πρόεδρος της ΑΚ Μίλαν και επιχειρηματίας Λουίτζι Εϊνάουντι, πρόεδρος της Ιταλικής Δημοκρατίας (1948–1955) Μάριο Μόντι, πρωθυπουργός της Ιταλικής Δημοκρατίας (2011–2013) Βιττόριο Κολάο, στέλεχος επιχειρήσεων, διευθύνων σύμβουλος (CEO) της Vodafone (2008–2018) Τομμάζο Πάντοα-Σκιόππα, υπουργός οικονομικών της Ιταλικής Δημοκρατίας (2006–2008) Ρενάτο Σόρου, δισεκατομμυριούχος επιχειρηματίας Φάμπιο Ντελόνγκι, πρώην διευθύνων σύμβουλος (CEO) της Delonghi Ντουμπράβκα Τζέντοβιτς, υπουργός ενέργειας της Σερβίας Λουκά ντε Μέο, διευθύνων σύμβουλος της Renault (2020–2025), πρόεδρος της Seat (2015–2020) Αντρέα Ανιέλι, πρόεδρος της ΦΚ Γιουβέντους και επιχειρηματίας Αϊμόνε της Σαβοΐας-Αόστας, στέλεχος επιχειρήσεως και μέλος της πρώην Ιταλικής Βασιλικής Οικογένειας Παραπομπές